b'\n_START_ARTICLE_\nFritz Knaus\n_START_SECTION_\n\xc5\xbdivljenjepis\n_START_PARAGRAPH_\nNekdanji de\xc5\xbeelni svetnik za okro\xc5\xbeje Gradec pode\xc5\xbeelje in polkovnik SA (nem\xc5\xa1ko, SA-Standartenf\xc3\xbchrer) Fritz Knaus, doma iz Leobna, je bil \xc5\xbeupan nacisti\xc4\x8dne okupacijske oblasti v Mariboru._NEWLINE_Knaus se je ob prihodu v Maribor vselil v vilo dotedanjega mariborskega \xc5\xbeupana Alojzija Juvana, ki je bil z dru\xc5\xbeino izgnan v Srbijo, in v njej nato stanoval med vojno. Danes je ta vila na naslovu Gregor\xc4\x8di\xc4\x8deva ulica 47.\n_START_SECTION_\n\xc5\xbdupanovanje\n_START_PARAGRAPH_\nTakoj po okupaciji, aprila leta 1941, je Fritz Knaus postal politi\xc4\x8dni komisar za mesto Maribor. Upravo je prevzel iz rok doma\xc4\x8dih Nemcev, ki so se \xc5\xbee v no\xc4\x8di na 8. april 1941 polastili mestne uprave, ve\xc4\x8dino jugoslovanskih mestnih uradnikov pa odpustili. Okrog 10. aprila je Fritz Knaus \xc5\xbee sestavil mestno upravo, ki je za\xc4\x8dela delovati 14. aprila. Tega dne so bili stari ob\xc4\x8dinski odbori razpu\xc5\xa1\xc4\x8deni in oblast dotedanjih \xc5\xbeupanov je prenehala. Politi\xc4\x8dni komisar je postavil nove \xc5\xbeupane v vsaki ob\xc4\x8dini, tako imenovane uradujo\xc4\x8de \xc5\xbeupane (nem\xc5\xa1ko, Amtsb\xc3\xbcrgermeister)._NEWLINE_Na \xc4\x8delu nove okupacijske mestne uprave Maribor je bil politi\xc4\x8dni komisar Fritz Knaus, njemu podrejeni pa \xc5\xa1tirje uradi in pet oddelkov. Urad mestne uprave je vodil uradujo\xc4\x8di \xc5\xbeupan, stotnik SA, Erwin Engelhardt iz Frohnleitna pri Gradcu._NEWLINE_Do 14. aprila 1941 zjutraj so morali biti odstranjeni vsi slovenski napisi v mestu. Vsa slovenska dru\xc5\xa1tva in organizacije so bile razpu\xc5\xa1\xc4\x8dene._NEWLINE_V Mariboru se je v nekaj mesecih naselilo veliko okupatorjevih uradnikov in uslu\xc5\xbebencev ter nekaj gospodarskih strokovnjakov. V tem obdobju se je zaradi odselitev, deportacij in izgonov v tabori\xc5\xa1\xc4\x8da ob\xc4\x8dutno zmanj\xc5\xa1alo \xc5\xa1tevilo slovenskega prebivalstva. Samo v obdobju od za\xc4\x8detka junija do konca septembra 1941 je bilo deportiranih kar 4.434 Maribor\xc4\x8danov._NEWLINE_S 1. februarjem 1942, ko so politi\xc4\x8dni komisarji dobili naziv de\xc5\xbeelni svetnik (nem\xc5\xa1ko, Landrat), je politi\xc4\x8dni komisar okro\xc5\xbeja Maribor mesto Fritz Knaus postal nad\xc5\xbeupan (nem\xc5\xa1ko, Oberb\xc3\xbcrgermeister) okro\xc5\xbeja Maribor mesto. Za svoje delo je bil odgovoren le \xc5\xa1efu civilne uprave za okupirano Spodnjo \xc5\xa0tajersko._NEWLINE_Na dvori\xc5\xa1\xc4\x8dih sodnih zaporov je okupator v \xc4\x8dasu \xc5\xbeupanovanja Fitza Knausa usmrtil 689 talcev, poleg tega pa so nacisti tik pred koncem vojne ustrelili \xc5\xa1e ve\xc4\x8d kot 300 drugih talcev.'